Document ID: 31994R0659

ΚΑΝΟΝΙΣΜΟΣ (ΕΚ) αριθ. 659/94 ΤΗΣ ΕΠΙΤΡΟΠΗΣ της 24ης Μαρτίου 1994 για την τροποποίηση του κανονισμού (ΕΟΚ) αριθ. 1767/82 περί καθορισμού των λεπτομερειών εφαρμογής των ειδικών εισφορών κατά την εισαγωγή ορισμένων γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΚ) αριθ. 230/94 (2), και ιδίως το άρθρο 14 παράγραφος 7,
τον κανονισμό (ΕΚ) αριθ. 3641/93 της Επιτροπής της 20ής Δεκεμβρίου 1993 για ορισμένες λεπτομέρειες της εφαρμογής της προσωρινής συμφωνίας σχετικά με το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Κοινότητας Άνθρακα και Χάλυβα, αφενός, και της Δημοκρατίας της Βουλγαρίας, αφετέρου (3), και ιδίως το άρθρο 1,
Εκτιμώντας:
ότι, στον κανονισμό (ΕΟΚ) αριθ. 1767/82 της Επιτροπής της 1ης Ιουλίου 1982 περί καθορισμού των λεπτομερειών εφαρμογής των ειδικών εισφορών κατά την εισαγωγή ορισμένων γαλακτοκομικών προϊόντων (4), όπως τροποποιήθηκε τελευταία από τον κανονισμό (ΕΚ) αριθ. 3450/93 (5), στον κατάλογο των προϊόντων που επωφελούνται των ειδικών εισφορών, συμπεριλαμβάνονται ορισμένα τυριά από πρόβειο γάλα καταγωγής Βουλγαρίας- ότι, όσον αφορά τα τυριά αυτά, ο κανονισμός αυτός αφορά μόνον αυτά που παράγονται αποκλειστικά από πρόβειο γάλα-
ότι, στο πλαίσιο της προσωρινής συμφωνίας μεταξύ της Ευρωπαϊκής Κοινότητας και της Δημοκρατίας της Βουλγαρίας η οποία άρχισε να ισχύει στις 31 Δεκεμβρίου 1993, η Κοινότητα έκανε μονομερή δήλωση που προβλέπει ότι, για περίοδο 18 μηνών, τα τυριά από πρόβειο γάλα καταγωγής Βουλγαρίας τα οποία εισάγονται στην Κοινότητα μπορούν να έχουν περιεκτικότητα σε γάλα αγελάδος 3 % κατ' ανώτατο όριο- ότι η δήλωση αυτή αποσκοπεί στο να δοθεί στη βουλγαρική βιομηχανία μία μεταβατική περίοδος για να μπορέσει να προσαρμοστεί στις απαιτήσεις του κανονισμού (ΕΟΚ) αριθ. 690/92 της Επιτροπής της 19ης Μαρτίου 1992 περί θεσπίσεως μεθόδου αναφοράς για την ανίχνευση της καζεΐνης αγελαδινού γάλακτος σε τυριά από πρόβειο γάλα (6)- ότι, συνεπώς, πρέπει να τροποποιηθεί ο κανονισμός (ΕΟΚ) αριθ. 1767/82 για να υλοποιηθεί αυτή η κοινοτική δέσμευση-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΟΚ) αριθ. 1767/82 τροποποιείται ως εξής:
1. στο σημείο λ), στη δεύτερη στήλη, η υποσημείωση (6) διαγράφεται-
2. στα σημεία ο) και π), στην τρίτη στήλη, ο όρος "Βουλγαρία" αντικαθίσταται από τους όρους "Βουλγαρία (6)"-
3. η υποσημείωση (6) στο τέλος του παραρτήματος αντικαθίσταται από το ακόλουθο κείμενο:
"(6) Για τα τυριά που παρασκευάζονται από πρόβειο γάλα καταγωγής Βουλγαρίας, γίνεται αποδεκτή περιεκτικότητα σε αγελαδινό γάλα 3 % κατ' ανώτατο όριο έως τις 30 Ιουνίου 1995."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 1994.

Labels: 3
17
18